Burjassot celebrarà l’1 de Maig amb una vesprada de festa
2025-07-24

Burjassot es prepara per a celebrar la jornada festiva de l’1 de Maig. Ho farà amb una primaveral vesprada de trobada, menjar i beguda i música en una festa que tindrà lloc, en la Plaça d’Emili Castelar (Ajuntament), a partir de les 17.30 hores.

Organitzada i patrocinada per l’Ajuntament de Burjassot, a través de la Regidoria de Festes que dirigeix Manuel Pérez Menero, la celebració de l’1 de Maig compta, com tots els anys, amb l’activa col·laboració de diferents entitats i associatives del municipi. Així, representants de la Federació de Falles de Burjassot, de les Clavaries de Sant Roc, de la Mare de Déu de la Cabeça, de la Mare de Déu de l’Assumpció i del Encuentro, de l’AV Maestro Lope-José Carsí, de l’Associació Cultural Andalusa Al Andalus Burjassot i de les Festes de Capità Uribarry estaran presents en la plaça, disposats i disposades a tirar una mà en la bona organització i desenvolupament de la festa.

La vesprada començarà, a les 17.30 hores, amb un berenar popular, a base d’una refrescant orxata acompanyada dels seus inseparables fartons. De l’animació musical s’encarregarà l’Orquesta La Metro que, un any més, torna a Burjassot per a posar ritme a l’1 de Maig. A hora foscant, sobre les 20.30 hores, la ciutadania que es trobe en la plaça, gaudint de la vesprada entre amics i familiars podrà, rematar la festa amb un sopar a base d’un apetitós entrepà d’embotit amb beguda inclosa.